b'\n_START_ARTICLE_\n\xc3\x9crgimetajad\n_START_PARAGRAPH_\n\xc3\x9crgimetajad (Prototheria) on imetajate alamklass, kuhu paigutatakse selts ainupilulised._NEWLINE_Neid peetakse k\xc3\xb5ige algelisemate imetajate r\xc3\xbchmaks. Nende kehaehituses ja sigimises on \xc3\xbchisjooni roomajatega.  _NEWLINE_T\xc3\xa4nap\xc3\xa4evased emased \xc3\xbcrgimetajad munevad ja hauduvad mune (nokkloomlased) v\xc3\xb5i kaitsevad mune kukrus (sipelgasiillased). _NEWLINE_Nende suguelundkond meenutab roomajate oma: kaks juha suubuvad kloaaki.  _NEWLINE_P\xc3\xa4rast koorumist imevad pojad piima piimav\xc3\xa4ljakult, kuhu piim voolab piimapooridest. Nisad puuduvad.\n_START_SECTION_\nS\xc3\xbcstemaatika\n_START_PARAGRAPH_\n\xc3\x9crgimetajad ei ole monof\xc3\xbcleetiline takson. Sinna  on arvatud k\xc3\xb5ik imetajad, kes ei kuulu r\xc3\xbchma Theriiformes (Theria, eluspoegijad imetajad). Seet\xc3\xb5ttu on hakatud selle taksoni kasutamisest loobuma.\n_START_SECTION_\nTraditsioonilised r\xc3\xb6\xc3\xb6ptaksonid\n_START_PARAGRAPH_\nSee traditsiooniline nimetus v\xc3\xb5imaldab \xc3\xbcrgimetajaid v\xc3\xb5rrelda alamimetajate (Metatheria) ja p\xc3\xa4risimetajatega (Eutheria), mida vaadeldakse kas imetajate alamklassidena v\xc3\xb5i alamklassi eluspoegijad imetajad (Theria) infraklassidena. _NEWLINE_Nimetused "Prototheria", "Metatheria" ja "Eutheria" p\xc3\xa4rinevad Thomas Huxleylt ning nad t\xc3\xa4hendavad umbes \'esimesed loomad\', \'j\xc3\xa4rgmised loomad\' ja \'p\xc3\xa4ris loomad\'.\n_START_SECTION_\n\xc3\x9chisjooned\n_START_PARAGRAPH_\nK\xc3\xb5igil neil seltsidel on rida \xc3\xbchisjooni. Neil on sarnane kolju (eriti alal\xc3\xb5ualuu), abaluud ja j\xc3\xa4semed. K\xc3\xb5ik need tunnused l\xc3\xa4hendavad neid roomajatele. _NEWLINE_T\xc3\xa4nap\xc3\xa4evased \xc3\xbcrgimetajad munevad ja imetavad. Arvatakse, et see kehtib ka fossiilsete vormide kohta, kuid seda ei saa kindlalt t\xc3\xb5estada.'